DA Den Europæiske Unions Tidende L 269/4

KOMMISSIONENS FORORDNING (EF) Nr. 1668/2005

af 13. oktober 2005

om fastsættelse for regnskabsåret 2006 for EUGFL, Garantisektionen, af de rentesatser, der skal anvendes ved beregningen af finansieringsomkostninger i forbindelse med intervention i form af opkøb, oplagring og afsætning

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1883/78 af 2. august 1978 om de almindelige regler for finansiering af interventioner gennem Den Europæiske Udviklings- og Garantifond for Landbruget, Garantisektionen (1), særlig artikel 5, og

ud fra følgende betragtninger:

(1) Ifølge artikel 3 i Kommissionens forordning (EØF) nr. 411/88 af 12. februar 1988 om den metode og den rentesats, der skal anvendes ved beregningen af finansieringsomkostninger i forbindelse med interventioner i form af opkøb, oplagring og afsætning (2), svarer den ensartede rentesats, der skal anvendes ved beregningen af finansieringsomkostninger i forbindelse med intervention, til EURIBOR-satsen for tremånederslån og tolvmånederslån med en vægtning af disse på henholdsvis en tredjedel og to tredjedele.

(2) Kommissionen fastsætter denne sats inden begyndelsen af hvert regnskabsår for Den Europæiske Udviklings- og Garantifond for Landbruget (EUGFL), Garantisektionen, på grundlag af de rentesatser, som konstateres i en periode på seks måneder inden fastsættelsen.

(3) Ifølge artikel 4, stk. 1 og 2, i forordning (EØF) nr. 411/88 fastsættes der en særlig rentesats for de medlemsstater, hvis rentesats i mindst seks måneder har været lavere end den ensartede rentesats, der er fastsat for Fællesskabet. Meddeler medlemsstaten ikke inden regnskabsårets udgang gennemsnitssatsen for sine renteudgifter, fastsættes den særlige rentesats på grundlag af den referencerentesats, der er angivet i bilaget til nævnte forordning.

(4) Artikel 4, stk. 3, i forordning (EØF) nr. 411/88 fastsætter, at hvis en medlemsstats gennemsnitssats for renteudgifter for regnskabsårene 2005 og 2006 er højere end det dobbelte af den ensartede rentesats, der er fastsat for Fællesskabet, kan Fællesskabet refundere renteudgifterne på grundlag af den ensartede rentesats forhøjet med forskellen mellem det dobbelte af sidstnævnte sats og medlemsstatens faktiske sats.

(5) Med henblik på medlemsstaternes meddelelser til Kommissionen bør rentesatserne for regnskabsåret 2006 for EUGFL, Garantisektionen, fastsættes under hensyn til ovenstående elementer.

(6) Foranstaltningerne i denne forordning er i overensstemmelse med udtalelse fra EUGFL-Komitéen —

UDSTEDT FØLGENDE FORORDNING:

Artikel 1

For de udgifter, der skal afholdes for regnskabsåret 2006 for EUGFL, Garantisektionen, fastsættes:

1) den ensartede rentesats, jf. artikel 5 i forordning (EØF) nr. 1883/78, til 2,2 % for andre medlemsstater end dem, der omhandles i nr. 2) og 3) i nærværende artikel

2) den særlige rentesats, jf. artikel 4, stk. 1, i forordning (EØF) nr. 411/88, til: a) 2,1 % for Tjekkiet, Frankrig, Østrig og Finland b) 1,8 % for Sverige

3) den rentesats, der refunderes efter artikel 4, stk. 3, i forordning (EØF) nr. 411/88, til: a) 3,2 % for Cypern b) 5,1 % for Ungarn c) 3,0 % for Polen d) 2,8 % for Slovenien e) 2,3 % for Det Forenede Kongerige.

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. oktober 2005.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 13. oktober 2005. På Kommissionens vegne Mariann FISCHER BOEL Medlem af Kommissionen

(1) EFT L 216 af 5.8.1978, s. 1. Senest ændret ved forordning (EF) nr. 695/2005 (EUT L 114 af 4.5.2005, s. 1).

(2) EFT L 40 af 13.2.1988, s. 25. Senest ændret ved forordning (EF) nr. 956/2005 (EUT L 164 af 24.6.2005, s. 8).